Carl Anton Bjerknes
Store norske leksikon,Realfag,Matematikk,Matematikkens grunnlag og historie,Biografier innen matematikk
Carl Anton Bjerknes var en norsk matematiker og fysiker. Han var far til Vilhelm Bjerknes. Han ble bergkandidat i 1848, fikk Kronprinsens gullmedalje i 1852, studerte fra 1855 til 1856 i Paris og Göttingen, ble lektor i anvendt matematikk i 1861 og var fra 1866 professor i matematikk ved Universitetet i Oslo.
Bjerknes' tidligere arbeider var i ren matematikk, men sin berømmelse vant han på sine undersøkelser i hydrodynamikk. Studium av den store matematikeren Leonhard Eulers arbeider hadde allerede som ung student gjort ham til overbevist motstander av læren om virkning på avstand. Denne overbevisning ble styrket under oppholdet i Göttingen. Her ble han gjennom forelesninger av matematikeren Lejeune-Dirichlet ledet til tanken om å studere vekselvirkninger mellom flere kuler som beveger seg samtidig i en ideal væske.Senere lyktes det ham å vise, både teoretisk og eksperimentelt, at en ideal væske kan formidle kraftvirkninger som tar seg ut som virkninger på avstand mellom legemer (pulserende og oscillerende kuler) i væsken. Disse hydrodynamiske fjernkrefter viste en slående likhet med elektriske og magnetiske fjernkrefter, og Bjerknes mente at denne likhet gav nøkkelen til en dypere forståelse av de elektriske og magnetiske felter. Ved den elektriske verdensutstilling i Paris i 1881 var Bjerknes innbudt til å vise sine instrumenter og forsøk, og fikk den høyeste personlige utmerkelse, æresdiplom.Bjerknes utgav 1880 den første utførlige biografien om Niels Henrik Abel. En pietetsfull skildring av Bjerknes' eget liv er gitt av sønnen Vilhelm i boken Carl Anton Bjerknes, hans liv og arbeide (1925). Les mer i Store norske leksikon Carl Anton Bjerknes i Norsk biografisk leksikon hydrodynamikk Litteratur Bjerknes, Vilhelm. 1903. Til minde om professor Carl Anton Bjerknes (Videnskabs-selskabet i Christiania. Forhandlinger, 1903, nr. 7) Bjerknes, Vilhelm. 1925. C. A. Bjerknes : hans liv og arbeide  Devik, O.: "C.A.B." i DKNVSs forhandlinger 34 (1961), side 21-27